Værnsfælles Forsvarskommando bekræfter over for Ekstra Bladet, at militærpolitiet har udført razzia hos 50-60 konstabelelever på Skive Kaserne

Ved du noget? Tip os på 1224@eb.dk eller sms/mms på 1224 (alm. takst)

Militærpolitiet har mandag gennemført en razzia på belægningsstuer på Skive Kaserne.

Det bekræfter pressevagt hos Militærpolitiet, Erik Bøttger, over for Ekstra Bladet.

Erik Bøttger vil til gengæld ikke fortælle, hvad der eventuelt måtte være beslaglagt under razziaen.

Det er militærpolitiet, der har gennemført razziaen efter at være blevet bedt om at udføre den af Forsvarets Auditørkorps, fortæller Erik Bøttger.

- Jeg kan bekræfte, at der har været en aktion, som involverer militærpolitiet, siger Erik Bøttger til Ekstra Bladet.

Ifølge Ekstra Bladets oplysninger er konstabeleleverne i færd med at gennemføre en uddannelse, som varer otte måneder. De har netop gennemført et uddannelsesforløb, hvor de blandt andet skulle bruge våben og sprængstof.

Hvad der konkret har ført til, at der er opstået mistanke, er stadig uklart. Men det står klart, at Forsvarets Auditørkorps har bedt Militærpolitiet om at gennemføre razziaen.

- Det er muligt, at Forsvarets Auditørkorps kan fortælle mere, siger han.

Ekstra Bladet har forgæves forsøgt at få en kommentar fra auditør Claus Risbjerg, men han har mandag eftermiddag ikke været til at træffe. Pressevagten hos Forsvarets auditørkorps fortæller til Ekstra Bladet, at Claus Risbjerg er den eneste, som har bemyndigelse til at udtale sig til pressen.